钦定古今图书集成/方舆汇编/边裔典/第097卷 > 南齐
## 钦定古今图书集成/方舆汇编/边裔典/第097卷 > 南齐

### 武帝永明二年扶南王遣使入贡

按《南齐书武帝本纪》，不载　按《扶南本传》，扶南，晋宋
世通职贡。宋末，扶南王姓侨陈如，名阇邪跋摩，遣商
货至广州，天竺道人那伽仙附载欲归国，遭风至林
邑，掠其财物皆尽，那伽仙间道得达扶南，具说中国
有圣主受命。永明二年，阇邪跋摩遣天竺道人释那
伽仙上表，称扶南国王臣侨陈如，阇邪跋摩叩头启
曰：“天化抚育，感动灵祇，四气调适，伏愿圣主尊体起
居康御，皇太子万福，六宫清休，诸王妃主、内外朝臣，
普同和睦，邻境士庶，万国归心，五谷丰熟，灾害不生，
土清民泰，一切安稳。臣及人民，国土丰乐，四气调和，
道俗济济，并蒙陛下光化所被，咸荷安泰。”又曰：“臣前
遣使赍杂物行广州，货易天竺道人释那伽仙于广
州，因附臣舶，欲来扶南。海中风，漂到林邑，国王夺臣
货易，并那伽仙私财，具陈其从中国来此。仰序陛下
圣德仁治，详议风化，佛法兴显，众僧殷集，法事日盛，
王威严整，朝望国轨，慈愍苍生，八方六合，莫不归伏。
如听其所说，则化邻诸天，非可为喻。臣闻之，下情踊
悦若暂。奉见尊足，仰慕慈恩，泽流小国，天垂所感，率
土之民并得皆蒙恩祐。是以臣今遣此道人释那伽
仙为使，上表问讯，奉贡微献，呈臣等赤心，并别陈下
情，但所献轻陋，愧惧惟深，伏愿天慈曲照，鉴其丹款，
赐不垂责。”又曰：“臣有奴名鸠酬罗，委臣逸走，别在馀
处，构结凶逆，遂破林邑，仍自立为王，永不恭从，违恩
负义，叛”主之愆，天不容戴。伏寻林邑昔为檀和之所
破，久已归化，天威所被，四海弥伏。而今鸠酬罗守执
奴凶，自专狼彊。且林邑扶南邻界相接，亲人是臣，奴
犹尚逆，去朝廷遥远，岂复遵举此国属陛下故，谨具
上启。伏闻林邑顷年表献简绝，便欲永隔朝廷，岂有
师子坐而安大鼠，伏愿遣军将伐凶逆，臣亦自效微
诚，助朝廷剪扑，使边海诸国，一时归伏。陛下若欲别
立馀人为彼王者，伏听敕旨。脱未欲灼然兴兵伐林
邑者，伏愿特赐敕，在所随宜，以少军助臣，乘天之威，
殄灭小贼，伐恶从善。平荡之日，上表献金五婆罗，今轻此使，送臣丹诚。表所陈启，不尽下情，请附那伽仙
并其伴口启闻。伏愿愍所启，并献金缕龙王坐像一
躯，白檀像一躯，牙塔二躯，古贝二双，琉璃苏𫟷二口，
玳瑁槟榔柈一枚。那伽仙诣京师，言其国俗事摩䤈
首罗天神，神常降于摩耽山，土气𢘆暖，草木不落。其
上书曰：“吉祥利世间，感摄于群生。所以其然者，天感
化缘明。仙山名摩耽，吉树敷嘉荣。摩䤈首罗天，依此
降尊灵。国王悉蒙祐，人民皆安宁。由斯恩被故，是以
臣归情。”“菩萨行忍慈，本迹起凡基。一发菩提心，二乘
非所期。历生积功业，六度行大悲。勇猛超劫数，财命
舍无遗，生死不为猒。六道化有缘，具修于十地，遗果
度人天。功业既已定，行满登正觉。万善智圆备，惠日
照尘俗。众生感缘应，随机授法药。佛化遍十方，无不
蒙济擢。皇帝圣弘道，兴隆于三宝。垂心览万机，威恩
振八表。国土及城邑，仁风化清皎。亦如释提洹，众天
中最超。陛下临万民，四海共归心。圣慈流无疆，被臣
小国深。”诏报曰：“具摩䤈降灵，流施彼土，虽殊俗异化，
遥深欣赞。知鸠酬罗于彼背叛，窃据林邑，聚凶肆掠，
殊宜剪讨。彼虽介遐陬，旧修蕃贡，自宋季多难，海译
致壅，皇化维新，习迷未革。朕方以文德来远人，未欲
便兴干戈。王既款列忠到，远请军威。今诏交部，随宜
应接，伐叛柔服，实惟国典，勉立殊效，以副所期。那伽
仙屡衔边译，颇悉中土阔狭，令其具宣。”上报以绛紫
地黄、碧绿纹绫各五匹。扶南人黠慧，知巧攻略傍邑
不宾之民为奴婢，货易金银彩帛。大家男子截锦为
横幅，女为宾头。贫者以布自蔽，锻金、镮𨱌、银食器。伐
木起屋，国王居重阁，以木栅为城。海边生大箬叶，长
八九尺，编其叶以覆屋，人民亦为阁居。为舡八九丈，
广裁六七尺，头尾似鱼。国王行乘象，妇人亦能乘象。
斗鸡及狶为乐。无牢狱。有讼者，则以金指镮若鸡子，
投沸汤中，令探之。又烧锁令赤，著手上，捧行七步，有
罪者手皆燋烂，无罪者不伤。又令没水，直者入即不
沉，不直者即沉也。有甘蔗、诸蔗、安石榴及橘，多槟榔。
鸟兽如中国人，性善，不便战，常为林邑所侵击。不得
与交州通，故其使罕至。